TIPCO บวกกว่า 2% ลุ้นกำไรปีนี้สูงสุดเป็นประวัติการ
TIPCO บวกกว่า 2% โดย ณ เวลา 10.48 น. ราคาอยู่ที่ 14.60 บ. บวก 0.30 บ. หรือ 2.10% สูงสุดที่ 14.70 บ. ต่ำสุดที่ 14.50 บ. มูลค่าซื้อขายที่ 121.89 ลบ. ด้าน บล.ดีบีเอส วิคเคอร์ส (ประเทศไทย) มองกำไรปีนี้สูงสุดเป็นประวัติการ แนะ "ซื้อเก็งกำไร" ให้เป้า 18.20 บ.
30 ก.ย. 2558

ผู้สื่อข่าวรายงานว่า ราคาหุ้นบริษัท ทิปโก้ฟูดส์ จำกัด (มหาชน) หรือ TIPCO ณ เวลา 10.48น. ราคาอยู่ที่ 14.60 บาท บวก 0.30 บาท หรือ 2.10% สูงสุดที่ 14.70 บาท ต่ำสุดที่ 14.50 บาท มูลค่าซื้อขายที่ 121.89 ล้านบาท ขณะที่ดัชนีตลาดหุ้นไทยโดยรวมบวก 0.32%
บล.ดีบีเอส วิคเคอร์ส (ประเทศไทย) ระบุในบทวิเคราะห์ (30 ก.ย.) แนะ “ซื้อเก็งกำไร” หุ้น TIPCO ราคาพื้นฐาน 18.20 บาท (upside 27%) (เดิม 17.80 บาท) โดยคาดว่าปี 58 TIPCO จะสามารถทำกำไรสุทธิสูงสุดเป็นประวัติการตั้งแต่จัดตั้งบริษัทมา (Hi Record) ด้วยกำไรสุทธิ 1 พันล้านบาท เทียบกับปี 57 ที่มีกำไรสุทธิเพียง 78 ล้านบาท
โดยมีแรงผลักดันจากส่วนแบ่งกำไรของ บริษัท ทิปโก้แอสฟัลท์ จำกัด (มหาชน) หรือ TASCO ที่สูงเป็น 954 ล้านบาท ด้วยต้นทุนที่บริษัทแม่ TIPCO ถือใน TASCO ต่ำเพียง 5.40 บาท ล่าสุดถือหุ้นในสัดส่วน 24%  ขณะที่ราคาหุ้น TASCO ล่าสุดสูงขึ้นไปเป็น 29.75 บาท หากสมมุติให้ TIPCO ขายหุ้น TASCO ออกไปหมดจะได้กำไรหลังหักภาษีสูงถึง 7.2 พันบ้านบาท หรือคิดเป็นกำไรต่อหุ้น TIPCO ที่ 14.93 บาท ดังนั้นการซื้อหุ้น TIPCO ตอนนี้เท่ากับจ่ายค่าหุ้นไปเพียง 0 บาทต่อหุ้น หรือได้มาฟรี เพราะส่วนกำไรที่ยังไม่รับรู้ใน TASCO นั้นมากกว่าราคาหุ้น TIPCO แล้วนั่นเอง
ขณะที่ในอีกแง่มุมหนึ่งคือ จากราคาพื้นฐานของ TASCO ที่ให้ไว้ที่ 30 บาท หาก TIPCO ขายหุ้นทั้งหมดใน TASCO จะได้รับกำไรหลังภาษีเป็น 7.3 พันล้านบาท หรือคิดเป็นกำไรต่อหนึ่งหุ้น TIPCO ที่ 15.08 บาท และนำไปปรับปรุงกับมูลค่าหุ้นทางบัญชีของ TIPCO ณ สิ้น 2Q58 ที่ 6.22 บาท จะได้มูลค่าทางบัญชีต่อหุ้นหลังปรับปรุงสูงเป็น 21.30 บาท
ทั้งนี้หากสังเกตความเคลื่อนไหวราคาหุ้น TIPCO เปรียบเทียบกับ TASCO พบว่าแม้ราคาหุ้น TIPCO ได้ปรับขึ้น 123% ตั้งแต่ต้นปีถึงปัจจุบัน (YTD)  แต่ก็ถือว่ายังช้ากว่า (lag time) กับ TASCO ที่จากต้นปีถึงปัจจุบันปรับขึ้นมาแล้ว 358% จึงอาจกล่าวได้ว่าราคาหุ้น TIPCO ในปัจจุบันยังไม่ได้สะท้อนผลดีจากการมีหุ้น TASCO ได้เต็มที่
ด้านงบการเงินของ TIPCO ก็ได้สะท้อนผลดีจากส่วนแบ่งกำไรของบริษัทร่วมซึ่งตัวหลักคือ TASCO ได้เป็นอย่างดี นอกจากนี้ธุรกิจเฉพาะ TIPCO เองก็พลิกมีกำไรงวดครึ่งปีแรกปี 58 เป็น 60 ล้านบาท ฟื้นตัวจากปีก่อนที่เป็นขาดทุน 45 ล้านบาท สืบเนื่องจากอัตรากำไรขั้นต้นที่ทำได้สูงขึ้นเป็น 31% เทียบกับปีก่อนที่ 30.9% สินค้าหลักที่ผลักดัน คือ น้ำแร่มีกำไรขั้นต้นสูงขึ้น รวมทั้งสัดส่วนค่าใช้จ่ายขาย-บริหารเทียบกับรายได้ต่ำลงเป็น 33% เทียบกับปีก่อนที่ 35.5% เพราะประหยัดค่าใช้จ่ายการขายและการตลาดได้เป็นอย่างดี
 